Hlina, Alojz, poslanec NR SR (2013-10-17):
Vážená pani predsedajúca, vážený pán minister, vážení kolegovia, kolegyne, vážení občania, znova skúsim len veľmi krátko. Ja som to avizoval pri prvom čítaní, že či by sme sa nezamysleli nad tým, že ako, tak povedzme pateticky, že pomôcť tejto krajine, ale naozaj. A jednou z možností by bolo, že by sme aktivizovali občanov a dávali im nejaký benefit, že sú aktívni a že sú občiansky aktívni a ten občiansky aktívny postoj vyjadrujú účasťou vo voľbách. A tých nástrojov nie je veľa, ale niektoré sú nepriechodné. V zásade v súčasnej konštelácii sa vrátiť k niečomu takému ako povinné voľby, to je politicky nepriechodné. Ale poďme pozitívnou motiváciou! A tu je priestor, i keď by to nikto nepovedal. A tá pozitívna motivácia by spočívala v tom, že ľudia, ktorí boli voliť, tak požívajú určité benefity z pohľadu, a to bol aj ten môj návrh, že zliav zo správnych poplatkov. Nemusia byť veľké, môžme diskutovať o výške. Ja som pôvodne chcel na toto druhé čítanie pripraviť pozmeňovací návrh, avšak po konzultácii aj s právnikmi je to relatívne náročné, lebo je potrebné novelizovať nielen správne poplatky, ale aj zákony, ktoré teraz predkladá minister vnútra. Takže ešte chvíľku s tým počkáme, kým sa to uverejní v zbierke, a následne ten návrh pripravím ako samostatnú zmenu, ktorá filozoficky bude postavená v tom, že štát teda pomôže alebo ocení ľudí, ktorí sú občiansky aktívni. Môžme hovoriť o nie výraznej, ale aspoň o symbolickej zľave, a verím, že niektorých ľudí to poteší. A zmyslom môjho vystúpenia je nie robiť tomu promo, ale zmyslom môjho vystúpenia je takto sa verejne dožadovať stanoviska od ministra, ktorý tu teraz momentálne nie je, ale tak možno počuje, alebo príde. Len to zopakujem, že keby sa takýto návrh zjavil, lebo ja som bol poučený ako nepoučený, že tu to funguje tak, že minister púšťa, tak či návrh, ktorý by hovoril, že by existovali nejaké ústupky pre ľudí, ktorí by boli vo voľbách, či by prešiel cez ministerstvo financií. Lebo predpokladajme, že by to určitý dopad na verejné financie malo. Tam je potom už na úvahe, hej, že či ten výpadok, relatívny, nejaký, v nejakej sume preváži ten benefit toho, že tí ľudia sú aktívni. A aktívne keď pristupujú kvôli výkonu voličského práva, tak dôsledkom aktívnejšieho prístupu k volebnému právu je zdravšia spoločnosť, možno aj, prepáčte, aj zdravší parlament. Nie z pohľadu fyzického zdravia, ale z pohľadu nejakého takého, by som povedal, tej atmosféry. A tie benefity a výsledky sú rádovo inšie, možno ináč merateľné, možno nie hneď uchopiteľné, že koľko je to vo finančnom vyjadrení, ale v tom dlhodobom horizonte sú určite, určite veľké. Takže to bolo celé. Ak to pán minister nepočul, tak to pre istotu zopakujem len veľmi stručne, pán minister, že ak sa sem zjaví návrh zákona, ktorý by novelizovať tento váš zákon, ktorý vám tu teraz prejde, v tom, že ľudia, ktorí sa zúčastnili volieb, tak majú určité mierne zľavy. Preto to nepredkladám ako pozmeňovák, lebo je potrebné novelizovať ešte aj iné. Takže keď vzhľadom k štábnej kultúre, ktorá je u vás, že vy púšťate, že či by ste to vedeli prípadne, prípadne, jak sa hovorí, zjesť, že takúto, takýto príspevok štátu, ktorý ocení svojich aktívnych občanov, ktorí to myslia s touto krajinou skutočne dobre. A výrazom toho, že to myslia s ňou skutočne dobre, je aj to, že keď je tá chvíľa, kedy to môžte preukázať a dokázať, to znamená aktom voľby, tak sa jej zúčastnia. Ďakujem pekne.